SET ทะยานต่อ! ปิดบวก 76 จุด หลังครม.เคาะมาตรการเยียวยา”โควิด-19″เฟส 3 วงเงิน 1.9 ล้านล้าน
SET ทะยานต่อ! ปิดบวก 76 จุด หลังครม.เคาะมาตรการเยียวยา"โควิด-19"เฟส 3 วงเงิน 1.9 ล้านล้าน โดยดัชนีปิดตลาดวันนี้ ที่ระดับ 1,214.95 จุด บวก 76.11 จุด หรือ 6.68% มูลค่าการซื้อขาย 9.9 หมื่นล้านบาท
7 เม.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,214.95 จุด บวก 76.11 จุด หรือ 6.68% มูลค่าการซื้อขาย 9.9 หมื่นล้านบาท ขณะที่ดัชนีดาวโจนส์ล่วงหน้า (Dow Jones Futures) ณ เวลา 17.17 น. (ตามเวลาประเทศไทย) บวก 790 จุด หรือ 3.51% สู่ระดับ 23,278.00 จุด
10 หุ้นดันดัชนีวันนี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ปรับตัวขึ้นได้แรงกว่าคาด ดัชนีฯสามารถขึ้นทะลุ 1,200 จุด เป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างบวกกันราว 2-3% เป็นส่วนใหญ่ เช่นเดียวกับตลาดในยุโรปที่เทรดบ่ายนี้ต่างบวกกันราว 3% ตามด้วยดาวโจนส์ฟิวเจอร์สที่ปรับขึ้น 600 จุด จากสถานการณ์การแพร่ระบาดไวรัสโควิด-19 จากจำนวนผู้ติดเชื้อใหม่ที่ชะลอลง แสดงให้เห็นว่าสถานการณ์ใกล้จุดพีคในเร็ว ๆ นี้ ส่งผลให้ตลาดหุ้นสหรัฐฯ และตลาดหุ้นในยุโรปต่างบวกแรงในช่วง 2 วันที่ผ่านมา
นอกจากนี้ วันนี้บ้านเรายังได้รับแรงหนุนจากผลการประชุมคณะรัฐมนตรี (ครม.) ได้เคาะมาตรการดูแลและเยียวยาโควิด-19 ระยะ 3 วงเงิน 1.9 ล้านล้านบาท คิดเป็น 11% ของผลิตภัณฑ์มวลรวมภายในประเทศ (GDP) อย่างไรก็ดี ยังต้องติดตามการประชุมกลุ่มประเทศผู้ส่งออกน้ำมัน (โอเปก) และรัสเซียในวันที่ 9 เม.ย.นี้ ว่าจะลดกำลังการผลิตหรือไม่ ซึ่งราคาน้ำมันได้บวกขึ้นมารอแล้ว ถ้าคุยกันไม่ได้ราคาน้ำมันก็อาจจะดิ่งลงไปอีก
สำหรับแนวโน้มการลงทุนในวันพรุ่งนี้ (8 เม.ย.) นายวีระวัฒน์ กล่าวว่า ดัชนีฯปรับตัวขึ้นมาเร็ว ทำให้ระยะสั้นอาจเผชิญแรงขายทำกำไรได้ ซึ่งในแง่ Valuation ดัชนีฯแถว 1,200-1,250 จุด อาจจะค่อนข้างตึง จึงแนะให้ขายทำกำไรบ้าง
พร้อมให้แนวรับ 1,200 จุด ส่วนแนวต้าน 1,238 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
BAM     มูลค่าการซื้อขาย  9,381.20 ล้านบาท  ปิดที่    23.80 บาท เพิ่มขึ้น  2.70 บาท
PTT     มูลค่าการซื้อขาย  8,124.01 ล้านบาท  ปิดที่    38.25 บาท เพิ่มขึ้น  2.75 บาท
AOT     มูลค่าการซื้อขาย  4,170.53 ล้านบาท  ปิดที่    57.50 บาท เพิ่มขึ้น  7.50 บาท
GULF    มูลค่าการซื้อขาย  4,033.20 ล้านบาท  ปิดที่   162.00 บาท เพิ่มขึ้น 13.50 บาท
PTTEP   มูลค่าการซื้อขาย  3,955.81 ล้านบาท  ปิดที่    86.75 บาท เพิ่มขึ้น  7.75 บาท
 
ตลาดหุ้นเอเชีย
